Görögország 2016. február 5-én a Szolidaritási Alapból származó pénzügyi hozzájárulás iránti kérelmet nyújtott be. A Bizottság kérésére válaszként Görögország 2016. március 9-én naprakész információt bocsátott rendelkezésre.

A Richter-skála szerinti 6,1-es erősséget elérő földrengéssorozat rázta meg Lefkadát 2015. november 17. reggelén. Ithaki és Kefalónia északi részén is észleltek károkat. Az eseményt számos utórengés követte. Az érintett lakosság ideiglenes szállást, menedéket és élelmet kapott. A földrengésben 120 lakóház károsodott, amelyből 20-at lakhatásra alkalmatlannak nyilvánítottak. A tartományi és települési infrastruktúra-hálózatok, magántulajdonban és köztulajdonban álló épületek (pl. helyi kórház, kikötők), valamint kulturális helyszínek (főként templomok) károsodásáról érkezett jelentés. A földcsuszamlások a sziget nyugati részén betemettek és megsemmisítettek néhányat a turisztikailag legfontosabb partszakaszok közül.

A görög hatóságok kezdetben a teljes közvetlen kárt 65,919 millió euróra becsülték. A görög hatóságok 2016 márciusában a teljes közvetlen kárt 66,073 millió euróra módosították. A kár az érintett Ionia Nisia (EL62) NUTS 2 szintű régió bruttó hazai terméke (GDP) 2,1%-ának felelt meg, tehát regionális katasztrófának minősült. E régióban a Szolidaritási Alap igénybevételének küszöbértéke a regionális GDP 1,5%-a.

A Bizottság 2016. április 8-án Görögországnak 164 798 EUR összegű előleget fizetett ki, amely összeg a Szolidaritási Alapból nyújtani tervezett pénzügyi hozzájárulás 10%-a.

A Bizottság megvizsgálta a kérést és 2016. június 21-én az Európai Parlamentnek és a Tanácsnak a Szolidaritási Alapból 1 651 834 EUR összeg igénybevételét javasolta. A Szolidaritási Alapból a pénzügyi hozzájárulás egyenlegét 2016. november 15-én, a megfelelő költségvetési módosítás Európai Parlament és Tanács általi elfogadását követően fizették ki Görögországnak.

EGYESÜLT KIRÁLYSÁG – Árvíz (2015)

2015. december 5-én az Egyesült Királyság 11 régióját súlyos árvíz érte. Az árvíz 16 000-nél is több háztartást és 4 985 vállalkozást sújtott, továbbá mintegy 3 600 családot máshol kellett elszállásolni. A mentési és helyreállítási műveleteket 1 700 katona segítette; ebből egyszerre 700-an mindig terepen voltak. A katasztrófa jelentős hatást gyakorolt a turizmusra (pl. hotelfoglalások lemondása, kevesebb turista); az idegenforgalmi vállalkozások 35%-a Anglia északi részének árvízzel érintett területein helyezkedett el. A mezőgazdasági üzemek termelési veszteséget is szenvedtek.

Az Egyesült Királyság a 2 300 millió EUR összegre becsült teljes kár vonatkozásában 2016. február 26-án a Szolidaritási Alapból származó pénzügyi hozzájárulás iránti kérelmet nyújtott be. Az Egyesült Királyság hatóságai kérelmükben rámutattak arra, hogy a kárfelmérés még folyamatban van, és a bejelentett összeg átmeneti. A módosított 2 412,042 millió EUR összeget tartalmazó végleges kérelmet az Egyesült Királyság 2016. szeptember 22-én nyújtotta be. A katasztrófa regionális természeti katasztrófának minősült, mivel a teljes közvetlen kár az érintett 11 NUTS 2 szintű régió súlyozott átlagú GDP-je 5,77%-ának felelt meg , ami egyértelműen meghaladja a rendeletben rögzített, a súlyozott regionális átlag GDP 1,5%-ának megfelelő küszöbértéket.

Az Egyesült Királyság nem kérte előleg kifizetését.

A Bizottság megvizsgálta a kérést és 2017. január 13-án az Európai Parlamentnek és a Tanácsnak a Szolidaritási Alapból 60 301 050 EUR összeg igénybevételét javasolta. Az Egyesült Királyság a pénzügyi hozzájárulás kifizetéséhez szükséges tájékoztatást 2017. május 5-én bocsátotta rendelkezésre. Az Egyesült Királyság a kifizetést 2017. július 17-én, a megfelelő költségvetési módosítás Európai Parlament és Tanács általi jóváhagyását követően kapta meg.

NÉMETORSZÁG – Alsó-bajorországi árvíz (2016)

Németországot 2016. május és június között szokatlanul heves esőzések érték, amelyek következtében a folyók kiléptek medrükből és – különösen Niederbayern (Alsó-Bajorország) régióban – számos települést öntöttek el. A legsúlyosabb csapás az alsó-bajorországi Rottal-Inn kerületét érte. Simbach am Inn városa június 1-jén szinte teljesen megsemmisült. Önmagában Rottal-Inn kerületében hozzávetőlegesen 5 000 otthonnak helyt adó, közel 430 km2-es területet érintett az árvíz. Alsó-Bajorországban összességében 47 000-nél is több embert érintett az áradás, és hét ember életét vesztette. A katasztrófában a közinfrastruktúra, magánlakások és vállalkozások szenvedtek kárt.

Németország 2016. augusztus 19-én a Szolidaritási Alapból származó pénzügyi hozzájárulás iránti kérelmet nyújtott be. A kérelem egyetlen NUTS 2 szintű régióra, nevezetesen a Niederbayern (DE22) régióra korlátozódott. A becsült teljes közvetlen kár 1 259,005 millió EUR-nak felelt meg. Ez az összeg a régió GDP-je 3,03%-ának felelt meg és meghaladta a rendeletben rögzített 1,5%-os regionális küszöbértéket.

Németország nem kérte előleg kifizetését.

A Bizottság megvizsgálta a kérést és 2016. október 14-én az Európai Parlamentnek és a Tanácsnak a Szolidaritási Alapból 31 475 125 EUR összeg igénybevételét javasolta. Németország a Szolidaritási Alapból származó pénzügyi hozzájárulás kifizetését 2017. március 29-én, a megfelelő költségvetési módosítás Európai Parlament és Tanács általi jóváhagyását követően kapta meg.

CIPRUS – Aszály és tüzek (2016)

2015 októbere és 2016 júniusa között Cipruson nagyon kevés csapadék esett, és az országot ismételt hőhullámok érték. A kialakult aszály következtében a terméshozam visszaesett, erdőtüzek és bozóttüzek keletkeztek és vízhiány lépett fel. A vízhiány súlyosan érintette a mezőgazdaságot, a háztartásokat és a környezetet. Nicosia, Larnaca és Famagusta kerületek nagy részén az esővizet igénylő termények (köztük az árpa, búza és más nem öntözött takarmánynövények) 100%-ban megsemmisültek. A víztározókba történő vízbeáramlás jelentősen visszaesett; ez különösen igaz volt a Kouris gátra, amely a szennyvíztisztítók és öntözőrendszerek fő forrásának minősül. Június közepén a Ciprust ért hőhullám két nagy tűzvészt váltott ki. Az első tűz Argakában indult, és a Pafosz állami erdőből 763 ha-t égetett le. A Soleából kiinduló második tűz az Adelfoi állami erdő részét képező 1 897 ha területet égetett le.

Ciprus 2016. szeptember 5-én a Szolidaritási Alapból származó pénzügyi hozzájárulás iránti kérelmet nyújtott be. Ciprus az aszály és az erdőtüzek okozta teljes közvetlen kárt összesen 180,803 millió EUR-ra becsülte. Ez az összeg meghaladta a Szolidaritási Alap jelentős katasztrófa jogcímén való igénybevételére szolgáló, 2016-ban Ciprus esetében alkalmazott 101,412 millió EUR küszöbértéket (vagyis a 2014. évi adatok alapján a GNI 0,6%-át).

A Bizottság 2016. december 5-én Ciprusnak 729 876 EUR összegű előleget fizetett ki, amely összeg a Szolidaritási Alapból nyújtani tervezett pénzügyi hozzájárulás 10%-a.

A Bizottság megvizsgálta a kérést, és 2017. január 24-én az Európai Parlamentnek és a Tanácsnak a Szolidaritási Alapból 7 298 760 EUR összeg igénybevételét javasolta. A Szolidaritási Alapból a pénzügyi hozzájárulás egyenlegét 2017. május 16-án, a megfelelő költségvetési módosítás Európai Parlament és Tanács általi elfogadását követően fizették ki Ciprusnak.

PORTUGÁLIA – Tüzek Madeira szigetén (2016)

A Madeira szigetét 2016. augusztus 8. és 13. között érintő magas hőmérséklet, igen erős szél és rendkívül kevés csapadék nagy futótüzeket váltott ki, ami Funchal fővárosra és Calheta településre rendkívül súlyos hatást gyakorolt. A tüzek – három halálesetet is ideértve – a lakosság mindennapi életét és vagyonát is jelentősen érintették. A leégett terület 6 000 ha-nak felelt meg, amelyből 560 ha a Natura 2000 hálózat részét képező védett terület volt. Történelmi jelentőségű vagyontárgyak, otthonok százai károsodtak vagy semmisültek meg. Emellett a tüzek az alapvető infrastruktúrát, a vállalkozásokat és a mezőgazdasági ágazatot is érintették.